La revista en valencià Camacuc arriba a les escoles de Sagunt
03 de març 2020

![](/media/fdfgbdwy/96_cuerpo_img_7143.jpg)  

Durant este mes de març, la històrica revista infantil Camacuc, feta des de l’any 1984 per a xiquets i xiquetes en format de còmic, visitarà cinc centres de primària de la ciutat. Joan Escrivà, director de l’editorial, impartirà diversos tallers a l’alumnat de 6é de primària del centres Villar Palasí, Romeu, Cronista Chabret, Mestre Tarrazona i Maria Immaculada. ​

El Gabinet de Promoció del Valencià de l’Ajuntament de Sagunt ha planificat esta activitat amb diversos objectius: acostar el còmic als escolars i així fomentar la lectura, conéixer els autors i les autores que dibuixen en la revista valenciana i en valencià degana del gènere, ajudar a normalitzar el valencià, conéixer recursos útils i eficaços per a crear i expressar-se a través del còmic i, a més, disfrutar del taller i de la creació plàstica. Les sessions seran d’una hora de durada i totalment gratuïtes per als centres escolars de la ciutat que han demanat l’activitat.​![](/media/cmfilmi5/96_cuerpo_img_7155.jpg)En este sentit, la regidora de Promoció del Valencià, Mª Josep Soriano, ha declarat que **«des del Gabinet volem fer noves propostes, sobretot lúdiques, i entre elles tenim el taller de còmics que s'ha oferit als centres escolars de la ciutat de primària per als cursos de cinqué i sisé. Camacuc és qui ho va oferir i vam vore que era una ocasió lúdica perquè el còmic és un mitjà genial per aprendre, escriure, dibuixar i llegir en valencià».** 

Camacuc és una revista escrita íntegrament en valencià i feta per autores i autors valencians. Va nàixer al caliu de la Llei d’Ús i Ensenyament del Valencià de la mà d’uns quants professionals de l’ensenyament preocupats per l’aprenentatge del valencià i la conservació de la nostra cultura. 

**«Esperem que esta proposta triomfe en la nostra ciutat i així l'any que ve puguem repetir-la en moltes més escoles. Este primer any s'han apuntat cinc escoles i aplegarà a uns 300 alumnes»**, ha finalitzat Soriano.​![](/media/ng2bt23t/96_cuerpo_img_7152.jpg)

​

*   [](http://www.facebook.com/sharer.php?u=https://aytosagunto.es/va/actualitat/la-revista-en-valencia-camacuc-arriba-a-les-escoles-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-revista-en-valencia-camacuc-arriba-a-les-escoles-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-revista-en-valencia-camacuc-arriba-a-les-escoles-de-sagunt/ "Linked In")
*   [](mailto:?body=https://aytosagunto.es/va/actualitat/la-revista-en-valencia-camacuc-arriba-a-les-escoles-de-sagunt/)